b'\n_START_ARTICLE_\nMatti Klinge\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nKlingen vanhemmat olivat pankinjohtaja Paul Klinge (1902\xe2\x80\x931981) ja Aune Ignatius (1906\xe2\x80\x931993)._NEWLINE_Klinge toimi Helsingin yliopiston historian ruotsinkielisen professuurin viranhaltijana vuosina 1975\xe2\x80\x932001. H\xc3\xa4n ty\xc3\xb6skenteli Suomen akatemian humanistisen toimikunnan tutkijana 1968\xe2\x80\x931970 ja 1972\xe2\x80\x931975 sek\xc3\xa4 Suomen kirjallisuuden ja kulttuurin vierailevana professorina Pariisissa 1970\xe2\x80\x931972 ennen valintaansa Helsingin yliopiston historian ruotsinkieliseksi professoriksi 1975. T\xc3\xa4st\xc3\xa4 virasta Klinge j\xc3\xa4i el\xc3\xa4kkeelle 2001 toimittuaan 1990-luvulla joitakin vuosia my\xc3\xb6s historian laitoksen esimiehen\xc3\xa4.\n_START_SECTION_\nHistoriantutkimus\n_START_PARAGRAPH_\nKlinge v\xc3\xa4itteli filosofian tohtoriksi Helsingin yliopistosta 1967 v\xc3\xa4it\xc3\xb6skirjalla Kansalaismielen synty. H\xc3\xa4n toimi Helsingin yliopiston ylioppilaskunnan historiantutkijana 1960\xe2\x80\x931968 ja kirjoitti Ylioppilaskunnan historian osat I\xe2\x80\x93IV. Yliopistohistoria sek\xc3\xa4 kansallisuusaate kuuluvat Klingen uran keskeisiin tutkimuskohteisiin, ja h\xc3\xa4n palasi samoihin aiheisiin muun muassa yliopistohistoriikiss\xc3\xa4 Helsingin yliopisto 1917\xe2\x80\x931990 (1990)._NEWLINE_Matti Klinge osallistui Paasikivi-seuran perustamiseen vuonna 1958. Vuosina 1985\xe2\x88\x921986 Klinge kokosi ja toimitti yhdess\xc3\xa4 professori Yrj\xc3\xb6 Blomstedtin kanssa presidentti Juho Kusti Paasikiven p\xc3\xa4iv\xc3\xa4kirjat vuosilta 1944\xe2\x88\x921956 kahtena niteen\xc3\xa4._NEWLINE_Klinge tunnetaan historioitsijana kenties parhaiten suurelle yleis\xc3\xb6lle tarkoitetuista yleisesityksist\xc3\xa4. Niit\xc3\xa4 ovat muun muassa seitsem\xc3\xa4lletoista kielelle k\xc3\xa4\xc3\xa4nnetty Katsaus Suomen historiaan (1977), Suomen valtiollista symboliikkaa tarkasteleva Suomen sinivalkoiset v\xc3\xa4rit (1981) sek\xc3\xa4 It\xc3\xa4meren alueen historiaa luotaavat Muinaisuutemme merivallat (1983) ja It\xc3\xa4meren maailma (1994). Klingen teokset ovat saaneet useita palkintoja, kuten tiedonjulkistamispalkinnon 1976 ja Tieto-Finlandian kunniamaininnan 1991 kirjasta Kuningatar Kristiina \xe2\x80\x93 aikamme eurooppalainen (julkaistu vuonna 1990 yhdess\xc3\xa4 Maria-Liisa Nevalan, Laura Kolben ja P\xc3\xa4ivi Set\xc3\xa4l\xc3\xa4n kanssa).\n_START_SECTION_\nKulttuurivaikuttaja\n_START_PARAGRAPH_\nMatti Klinge tunnetaan aktiivisena ja n\xc3\xa4kyv\xc3\xa4n\xc3\xa4 kulttuurikeskustelijana. H\xc3\xa4n on julkaissut vuodesta 1999 l\xc3\xa4htien p\xc3\xa4iv\xc3\xa4kirjasarjaa, joka on saavuttanut huomiota. Vuosina 1982 ja 1988 Klinge toimi tasavallan presidentin valitsijamiehen\xc3\xa4. H\xc3\xa4n on toiminut my\xc3\xb6s Suomen Tiedeseuran puheenjohtajana ja toiminut presidentin neuvonantajana kunniamerkki- ja arvonimiasioissa.\n_START_SECTION_\nPoliittisia n\xc3\xa4kemyksi\xc3\xa4\n_START_PARAGRAPH_\nProfessori Klinge oli Mauno Koiviston valitsijamies vuoden 1982 presidentinvaalissa._NEWLINE_1970-luvulla oikeistoprofessorit pitiv\xc3\xa4t Klinge\xc3\xa4 ep\xc3\xa4ilytt\xc3\xa4v\xc3\xa4n\xc3\xa4: Urho Kekkosen h\xc3\xa4nnystelij\xc3\xa4n\xc3\xa4 tai jopa kommunistina. Vuonna 2014 Klinge puolusti Krimin liitt\xc3\xa4mist\xc3\xa4 Ven\xc3\xa4j\xc3\xa4\xc3\xa4n. Helsingin Sanomien toimittaja Jukka Rislakin mukaan Klingen mielest\xc3\xa4 Latvia ei ollut Neuvostoliiton miehitt\xc3\xa4m\xc3\xa4.\n_START_SECTION_\nLuottamusteht\xc3\xa4vi\xc3\xa4 ja tunnustuksia\n_START_PARAGRAPH_\nMatti Klinge on toiminut lukuisissa luottamusteht\xc3\xa4viss\xc3\xa4 suomalaisessa tiede- ja historiamaailmassa. Tieteellisist\xc3\xa4 ansioistaan h\xc3\xa4n on saanut Suomen Leijonan ja Suomen Valkoisen Ruusun ritarikuntien 1. luokan komentajamerkit, useita korkeita ulkomaisia kunniamerkkej\xc3\xa4 sek\xc3\xa4 kaksi kunniatohtoriutta. H\xc3\xa4nelle on my\xc3\xb6s my\xc3\xb6nnetty lukuisia tieteellisi\xc3\xa4 palkintoja. _NEWLINE_Helsingin yliopisto on vuodesta 1996 jakanut vuosittaista Matti Klinge -stipendi\xc3\xa4. Stipendi on v\xc3\xa4it\xc3\xb6skirjan tekij\xc3\xa4lle suunnattu vuoden mittainen tutkimusapuraha. V\xc3\xa4it\xc3\xb6skirjan tulee k\xc3\xa4sitell\xc3\xa4 joko Helsingin yliopiston asemaa, historiaa tai yhteiskunnallista merkityst\xc3\xa4 tai yleisesti yliopistoja tai yliopistokysymyst\xc3\xa4._NEWLINE_Klinge on toiminut Etel\xc3\xa4suomalaisen osakunnan kuraattorina ja inspehtorina.'